Horace Walpole
Horace Walpole, Earl of Orford, var en britisk forfatter og søn af Robert Walpole.
I perioden 1741-1767 havde han sæde i Underhuset, men han viede det betydeligt mindre opmærksomhed end sine kunstsamlinger og sine vidtspændende kulturelle interesser.
På sit landsted, Strawberry Hill, indrettede han eget trykkeri, hvorfra han 1757-1789 udgav egne såvel som andres værker i smuk typografisk opsætning. Hans roman The Castle of Otranto (1764) fik stor betydning for genren gotisk litteratur. Han efterlod sig flere værker og skrifter om engelsk historie og kunst, og var en mesterlig brevskriver.
Hans omfattende korrespondence er samlet og redigeret til 48 bind af W.S.Lewis (1895-1979) og er i dag tilgængelig også på nettet sammen med katalogiseringen af Walpoles kunst- og billedsamlinger (bl.a. William Hogarths grafiske arbejder). Mange af disse ejes af og kan beses i Lewis Walpole Library, et forskningscenter i Farmington, USA, knyttet til Yale University.